OpenStreetMap

**OpenStreetMap** (**OSM**) — супольны праект па стварэньні вольных рэдагуемых мапаў усяго сьвету.

Мапы ствараюцца на аснове зьвестак з GPS-навігатараў, аэра- і спадарожнікавых фатаздымкаў ці з уласнага досьведу. Як растравыя, гэтак і вэктарныя мапы OSM распаўсюджваюцца на ўмовах ліцэнзіі Open Database License.

OpenStreetMap натхнілі сайты кшталту Вікіпэдыі: кожны можа рэдагаваць зьвесткі, падтрымліваецца поўная гісторыя рэдагаваньняў. Зарэгістраваныя ўдзельнікі могуць загружаць GPS-трэкі і ствараць па іх мапы пры дапамозе розных прыстасаваньняў.

## Гісторыя
Праект быў заснаваны Стывам Коўстам у ліпені 2004 году. У красавіку 2006 была створаная фундацыя, якая па сёньняшні дзень падтрымлівае стварэньне і распаўсюд вольных мапаў. У сьнежні 2006 году Yahoo! пацьвердзіла, што заўзятары праекту могуць выкарыстоўваць спадарожнікавыя мапы Yahoo! у якасьці падложкі падчас стварэньня мапаў OSM.

У студзені 2008 году карыстальнікам была нададзеная магчымасьць загружаць мапы ў GPS-навігатары. У сакавіку таго ж году заснавальнікі абвясьцілі пра атрыманьне стартавага капіталу памерам €2,4 млн для CloudMade.

## Карыстальнікі
Паводле зьвестак на жнівень 2008 году, у праекце было зарэгістравана болей за 50&nbsp;000&nbsp;удзельнікаў. У сакавіку 2009 — 100&nbsp;000, а да канца 2009 году зарэгістравалася больш за 200 тысяч.

Ня ўсе зарэгістраваныя ўдзельнікі робяць унёсак. На самой справе, большасьць зьвестак уносіцца меншасьцю ўдзельнікаў: з усіх, зарэгістраваных па стане на сакавік 2008 году ўдзельнікаў, прыкладна 10% рабілі ўнёсак кожны месяц.

## Стварэньне мапаў
### Гісторыя
На пачатку праекту, першыя ўдзельнікі езьдзілі з GPS-навігатарамі і запісвалі каардынаты тых месцаў, дзе знаходзіліся. Гэтак першыя зьвесткі патраплялі ў базу зьвестак OpenStreetMap. Потым, калі зьявілісь першыя даступныя спадарожнікавыя здымкі, праца пайшла ўгору. Гэтаксама былі перададзеныя ўрадавыя матэрыялы: карты, схемы і гэтак далей.

Зараз, калі патрапляе вялікі аб’ём матэрыялу, адмысловая каманда ўдзельнікаў робіць зыходныя зьвесткі прыдатнымі да канвэртацыі і імпарту ў базу зьвестак праекту.

### Камэрцыйныя мапы
Некаторыя кампаніі дазволілі выкарыстаньне сваіх матэрыялаў на слушных умовах. Напрыклад, *Automotive Navigation Data* ахвяравала схему аўтамабільных дарог Нідэрляндаў, а таксама схему магістральных дарог Кітая і Індыі.

У сьнежні 2006 году Yahoo! пацьвердзіў права OpenStreetMap на выкарыстаньне спадарожнікавых здымкаў Зямлі для стварэньня мапаў OSM, у якасьці тла для абводкі. Карыстальнікі могуць ствараць уласныя вэктарныя мапы як вытворныя працы, якія распаўсюджваюцца на ўмовах вольных свабодных ліцэнзіяў.

## Структура зьвестак
OpenStreetMap па сутнасьці — база зьвестак, якая зьмяшчае некалькі тыпаў запісаў:

* **Вузлы** () — пункты з дакладным геаграфічным месцазнаходжаньнем.
* **Шляхі** () — сьпісы *пунктаў*, якія ствараюць ламаную ці шматкутнікі.
* **Адносіны** () — групы *пунктаў*, *шляхоў* і іншых *зносін*, якім надаюцца розныя ўласьцівасьці.
* **Цэтлікі** () — пары *імя=значэньне*, якія надаюцца вузлам, шляхам ці адносінам.

## Глядзіце таксама
* Google Map Maker
* Вікіпэдыя

## Крыніцы

## Вонкавыя спасылкі

* Галоўная старонка OpenStreetMap
* Мапа OpenStreetMap Беларусі зь беларускімі пазнакамі

Катэгорыя:Вэб-сайты
Катэгорыя:Картаграфія
Катэгорыя:GPS